পুজো কমিটির অন্যতম কর্তা সুদর্শন পাণ্ডে বলেন, মিথ যা শুনছেন, তার কতটুকু সত্যি আর কতটুকু রটনা, বলতে পারব না। তবে কাকতলীয় হলেও এটা তো সত্যি গঙ্গার প্রলয় এখানে এসেই ফিরে গেছে।' এই থানের বয়স কত? লিখিত কোন তথ্য নেই। প্রামাণ্য ইতিহাসও নেই। জনশ্রুতি আছে ৩০০ বছর আগে ইমাম নামে এক দেশীয় রাজার গোমস্তা অমর মিশ্র ছিলেন বাঙ্গিটোলার বাসিন্দা। তিনি নাকি স্বপ্নে দেখেছিলেন, নদী দিয়ে কালী ভেসে যাচ্ছেন। পরদিন ভোরে তিনি ভাগীরথীর ঘাটে গিয়ে দেখেন জলে ভাসছে একটি কলস। সেটা তুলে ভিতরে কালীর ছোট প্রতিমা দেখতে পান অমর মিশ্র। খবর যায় রাজার কানে। ধার্মিক রাজা নাকি দেবীকে প্রতিষ্ঠা করার নির্দেশ দেন। তিনি কিছু বিধি তৈরি করে দেন যাতে ইসলাম ধর্মাবলম্বীরাও এই পুজোয় অংশ নিতে পারেন। সেই বিধির প্রথম হল, কালীর কোন মূর্তি থাকবে না। বলি দিতে হাঁড়িকাঠও ব্যবহার করা হবে না। পুজো হবে প্রতিপদে। ইমাম রাজার বদান্যতায় থানের জন্য দেড় বিঘা জমিও বরাদ্দ হয়।